DA Den Europæiske Unions Tidende C 177/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 177/07

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»LIERS VLAAIKE«

EF-Nr.: BE-PGI-0005-0967-22.02.2012

BGB ( X ) BOB ( )

1. Betegnelse

»Liers vlaaike«

2. Medlemsstat eller tredjeland

Belgien

3. Beskrivelse af landbrugsproduktet eller fødevaren

3.1. Produkttype

Klasse 2.4. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

Lierse vlaaikes er små runde tærter med en højde på ca. 3 cm, en diameter på 5-6 cm og en vægt på ca. 45 g.

Tærten består af en bund og et fyld.

Bunden er en tynd tærtebund på ca. 3-4 mm i tykkelsen og ret høj, lavet af usødet mørdej og forbagt.

Bunden fyldes med en dej, der er tilsat krydderier og sukker, og som har en mørk farve. Når bunden er fyldt til kanten, får fyldet en let hvælvet form under bagningen. Strukturen er cremet og farven meget mørkebrun.

Smagen domineres af krydderier og sirup.

Konsistens : bund: sprød fyld: cremet farve : bund: farveløs fyld: mørkebrun smag : bund: tør og usødet fyld: smag af sirup og krydderier (kanel, kryddernellike, muskatnød og koriander).

3.3. Råvarer (kun for forarbejdede produkter)

Bunden fremstilles af hvedemel (kvalitet 11,5/680), vand og smør.

Fyldet består af grov rasp, lys sirup, sødmælk og hvedemel (kvalitet 11,5/680).

Fyldet krydres med en krydderiblanding bestående af lige dele kanel, kryddernellike, muskatnød og koriander.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Tilberedning af dejen, udformning af den lille tærte og bagning af Liers vlaaike skal finde sted i det afgrænsede geografiske område.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Mærkningen skal indeholde følgende: navnet »Liers vlaaike«, EU's mærke for beskyttede geografiske betegnelser og nedenstående logo for Liers vlaaike.

4. Præcis afgrænsning af det geografiske område

Det afgrænsede geografiske område dækker byen Lier (på fransk Lierre) samt delkommunen Koningshooikt i provinsen Antwerpen.

5. Tilknytning til det geografiske område

5.1. Det geografiske områdes egenart

Tærtetypen »vlaaien« og dens varianter er en del af den flamske bagetradition. Der er tale om enkle tærter, som både tilberedes af amatører og professionelle. De er endda udødeliggjort af de store flamske malere som f.eks. Pieter Brueghel. Et række af de gamle opskrifter er overleveret gennem tiden og er blevet ægte regionale specialiteter.

Konditorerne i Lier har holdt traditionen for Liers vlaaike i live. Opskriften og de kundskaber, der kræves for at lave den, er knyttet til Lier i en grad, så denne lille kage aldrig er blevet bagt uden for byen. Liers konditorer solgte dog tærten uden for kommunegrænserne, f.eks. på Antwerpens markeder.

Det er ikke et tilfælde, at Liers vlaaike så dagens lys et sted, der ligger så tæt på havnebyen Antwerpen. Den karakteristiske smag ved Liers vlaaike domineres af krydderier og sirup. Antwerpens havn var en af de vigtigste porte til Europa med hensyn til krydderier og sukkerrør fra Østen. Sukkerrørene blev forarbejdet på stedet til sirup og brunt puddersukker.

I Lier er der bevaret adskillige tærteforme i træ. Før 2. verdenskrig blev tærtebundene lavet i små træforme. Der blev lavet en dej med varmt vand, som blev lagt i forme og derefter sat til tørre i et par dage. Først derefter blev tærtebundene taget op af formene og bagt med fyldet.

5.2. Produktets egenart

Den specielle og traditionelle opskrift på Liers vlaaike opbevares af bagerne af Lier.

Tærten adskiller sig fra andre flamske tærter ved:

— formen, som er en lille individuel kage — bunden, som består af en tør, usødet dej — fyldet, som er baseret på rasp, sirup og krydderier.

Liers vlaaike indeholder ikke æg, salt, konserveringsmidler eller andre tilsætningsstoffer. Størstedelen af bagerne tilbereder deres egen rasp af små brød, boller, brød eller flutes, som tørres og rives.

Den lille tærtes kombination af en ikke-sødet bund og et meget sødt fyld med en hvælvet form udgør et enestående regionalt produkt, som kun sælges hos bagerne i Lier. Det er altså kun denne særlige tærte, der er kendt under navnet Liers vlaaike. Der findes ikke andre varianter.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Den beskyttede geografiske betegnelse Liers vlaaike er baseret på det omdømme, produktet har — et produkt, som er blevet fremstillet i mere end trehundrede år i byen Lier.

Ifølge overleveringen stammer Liers vlaaike tilbage til 1722. Lodewijk Jozef van Kessel, som var kannik ved Saint-Bavon-katedralen i Gent, nævner opskriften i sine erindringer. »Tag en halv pot mælk, tre kiks og tre stødte kryddernelliker. Bring det i kog og hæld sirup i for at søde. Hæld massen på en tærtebund. Bag tærten.« Opskriften på fyldet har næsten ikke ændret sig. Kiksene er erstattet af rasp, og der anvendes en krydderiblanding i stedet for blot kryddernelliker.

På en handelsmesse i Lier i 1890 i anledningen af Saint-Gommaires helgendag tilbød bageren Van den Eyde kong Léopold II og dronning Marie Henriette Lierse vlaaike på et sølvfad, uden at nogen på forhånd var varskoet herom. Dronningen tog en tærte og smagte på den med velbehag. Hun henvendte sig herefter til Van den Eyde, fortalte ham, at tærten var virkelig velsmagende og spurgte, hvorledes man tilbereder en sådan kage. Bageren, som ikke ønskede, at opskriften skulle udbredes, skal efter sigende have svaret: »Deres Majestæt, De må ikke tage det fortrydeligt op, men jeg ønsker at bevare hemmeligheden!« Dronningen smilede og svarede: »Naturligvis, jeg skulle jo nødigt udkonkurrere Dem …«. Nogle uger senere var Van den Eydes butik på Antwerpse Straat forsynet med rigsvåbenet og titlen »Kongelig hofleverandør«.

I 1925 nævnte den berømte flamske forfatter Felix Timmermans Liers vlaaike i sin hymne »Schoon Lier«.

Liers vlaaike optræder i et stort antal ældre og nyere udgivelser om regionale produkter, f.eks. i bogen »De Zoete Provincie; Ambachtelijke specialiteiten uit Antwerpen« (1998 og 2007), hvor Liers vlaaike omtales som en af de ældste regionale bageopskrifter. Det nævnes også i A. Vanaises bog »Wat folklore in betrekking met de Pasteibakkerij« (1932), at »Liers vlaaike er en berømt spise. Disse runde kager bages i forme og består af en blanding af revet brød, sirup og mælk.«

Guidebøger som eksempelvis Jan Lambins »Zwerven door Vlaanderen« (1961), »Ippa’s Streekgerechtengids voor België« (1995), »Lekker Antwerpen« (1993) og »Kleine culinaire encyclopedie« (2009) nævner Liers vlaaike. Bagværket nyder endog international berømmelse på internettet.

Ifølge en kvantitativ markedsanalyse foretaget af VLAM (Vlaams Centrum voor Agro- en Visserij Marketing vzw) blandt indbyggere i provinsen Antwerpen ser 72 % af respondenterne Liers vlaaike som et traditionelt regionalt produkt (2003).

Liers vlaaike er opført på den flamske Euroterroir-liste (1995) og i 2007 anerkendt som et af Flanderns traditionelle regionale produkter.

Tærten fremstilles hele året og er en dessert, som indbyggerne i Lier gerne serverer for deres udenbys gæster. Tærten serveres ofte ved små og store begivenheder i lokalsamfundet og på rådhuset. Under deres besøg i Lier i 2000 kunne det belgiske kronprinsepar, Philippe og Mathilde, smage byens lækre tærter. I forbindelse med lokale festligheder såsom den fest, der blev afholdt for alle indbyggere i Lier over 75 år, byder byen gæsterne på kaffe og Liers vlaaike. Forskellige lokale restauranter plejer at servere Liers vlaaike i form af petitfour til kaffen.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://lv.vlaanderen.be/nlapps/data/docattachments/20120117_dossier%20met%20bijlage.pdf

eller

http://www.vlaanderen.be/landbouw — beleid — kwaliteitssystemen — Europese kwaliteitssystemen — vlaamse dossiers

(1) EUT L 343 af 14.12.2012, s. 1.

(2) Erstattet af forordning (EU) nr. 1151/2012.

(3) Se fodnote 2.